陪司馬才仲節推諸君游天竺
作者：釋道潜
朝代：宋

paragraphs: 西郊久不雨，草木無餘青。
薄雲弄秋暉，山色時晦冥。
超然五詞客，文采披華星。
聯翩過吾廬，車蓋紛滿庭。
相携訪靈鷲，細路通巖扃。
攀翻幽桂叢，衣襟襲芳馨。
絕境異人世，吾詩豈能名。
諸豪追鄴下，妙語逾瓊英。
願言一揮寫，樂事良難并。
高空墮海日，歸驂尚能停。